D. Lipšic, poslanec: (2010-02-10):
Čiže o čo ide. Cieľom návrhu zákona je zaviesť do právneho poriadku povinnosť označovať každé spotrebiteľské balenie alkoholického nápoja varovným označením o škodlivosti pitia alkoholu u tehotných žien s možným negatívnym dopadom na zdravie ešte nenarodeného dieťaťa. Na Slovensku prichádza na svet každý rok 250 detí s fetálnym alkoholovým syndrómom. Na rozdiel od iných postihnutí fetálnemu alkoholovému syndrómu sa dá úplne predísť, ak žena počas tehotenstva vôbec nepije alkohol. Vo svete čoraz viac odborníkov apeluje na ženy, aby sa počas celého tehotenstva vyhýbali aj tomu najmenšiemu množstvu alkoholu. Neexistuje totiž bezpečná hranica, kým u niektorej ženy sa pitie alkoholu na bábätko vôbec neprejaví, u ďalšej ženy môžu už aj dva poháre vína či piva zanechať trvalé poškodenie dieťaťa. Aj keď len 20 % detí postihnutých týmto syndrómom má aj fyziognomické zmeny, všetky deti postihnuté fetálnym alkoholovým syndrómom majú nezvratne poškodený mozog. Podľa stupňa postihnutia vedú následky tohto poškodenia od poruchy pozornosti, pamäti a spánku až po mentálnu retardáciu. Sprievodnými sú aj poruchy správania, jedenia, citová labilita, poruchy učenia, čo podľa zistení v neskoršom veku vedie u týchto ľudí k vysokému percentu drogovo závislých delikventov či násilníkov. Cieľom návrhu je, aby sa Slovensko po vzore iných krajín zaradilo k štátom, ktoré upozorňujú spoločnosť na to, že aj zanedbateľné pitie alkoholu v tehotenstve môže mať na zdravie dieťaťa katastrofálne následky. Keďže spolu s Downovým syndrómom ide o najčastejšie postihnutie, s ktorým sa rodia detí, pitie alkoholu tehotnými ženami by nemalo byť v našej spoločnosti bagatelizované. Dve poznámky na záver. Po prvé. Tento návrh nikomu nič nezakazuje, ale znamená lepšiu informovanosť, lepšiu informovanosť tehotných žien, aby vedeli, že riziko pitia alkoholu pre ich deti je veľké. Ak si spomínate, bolo to ešte asi za bývalého režimu, tak viete, že na fľaškách od toniku bolo varovanie, že by ho nemali piť detí a tehotné ženy, to si možno všetci pamätáme, lebo obsahoval chinín. Z akého dôvodu by podobné varovanie nemalo existovať aj na fľašiach alkoholu? Opakujem ešte raz, nikomu nezakazujeme piť alkohol. Tehotné ženy sú dospelé, musia sa rozhodovať úplne samy, ale mali by mať, aby sa mohli dobre rozhodnúť, dostatok informácií. A keď vo verejnosti kolujú laické také informácie, že tak dve deci je v poriadku, jedno pivo je v poriadku, viem, o čom hovorím, tak sa mi zdá, že je fajn, aby mali informáciu odbornú a komplexnú. Druhá poznámka sa týka toho, že tento návrh nie je vôbec politický. S týmto návrhom asi väčšina poslancov ani vládnej koalície nemá problém, prečo by taká informovanosť nemala byť, veď chceme chrániť našu budúcu generáciu od možnosti postihnutia v prenatálnom vývoji. A aj toto hlasovanie bude dôkazom, či tento parlament sústavne, už dokonca na posledných schôdzach parlamentu sa tak stalo, posudzuje návrhy nie podľa ich obsahu, ale výlučne podľa toho, kto tento návrh podáva. (Hlas z pléna.) Bude to dôkazom toho, pán poslanec, obávam sa. No ak je tam aj obsahový nesúhlas, tak, samozrejme, pán poslanec, čakám vaše vystúpenie v rozprave. Ďakujem veľmi pekne. (Hlasy v sále.)